
PËR MIRATIMIN  E UDHËZIMIT “PËR PARAQITJEN E ANKESAVE PËR NDIHMAT E PALIGJSHME DHE VLERËSIMIN E NDIHMAVE TË PALIGJSHME”

Në mbështetje të nenit 17 shkronja e të ligjit nr.9374, datë 21.4.2005 “Për ndihmën shtetërore”, Komisioni i Ndihmës Shtetërore

VENDOSI:

1. Miratimin e udhëzimit “Për paraqitjen e ankesave për ndihmat e paligjshme dhe vlerësimin e ndihmave të paligjshme”, sipas tekstit që i bashkëlidhet këtij vendimi.
2. Ky vendim hyn në fuqi menjëherë.

                                                                                                   
KRYETARI
                                                                                                              Genc Ruli

UDHËZIM

PËR PARAQITJEN E ANKESAVE PËR NDIHMAT E PALIGJSHME DHE VLERËSIMIN E NDIHMAVE TË PALIGJSHME

Neni 27 i ligjit nr.9374, datë 21.4. 2005 “Për ndihmën shtetërore” përcakton që në rastet e ndihmës së paligjshme, kur merret një vendim për moslejimin e saj, Komisioni urdhëron kthimin e ndihmës nga përfituesi i saj. Ndihma që kthehet, duhet të përfshijë interesin me një normë të përshtatshme. Interesi paguhet që nga data, në të cilën ndihma e paligjshme është në dispozicion të përfituesit deri në datën e kthimit të saj. 
Në këto kushte, Komisioni informon dhënësit e ndihmës,  në çdo vendim të marrë prej tij, ku urdhëron kthimin e ndihmës së paligjshme, që ata si bazë të interesit tregtar duhet të zbatojnë të njëjtën normë interesi që është përdorur në llogaritjen e  ekuivalentit neto të grantit për masat e ndihmës rajonale.
Objektivi i kthimit ka të bëjë me rivendosjen e gjendjes së mëparshme. Duke paguar dhe një herë ndihmën, përfituesi humb përparësinë që gëzonte në mënyrë të padrejtë në krahasim me konkurrentët e tjerë në treg dhe kushtet e konkurrencës kthehen në gjendjen që ishin para pagesës së ndihmës. Ndërkohë, vetë pagesa e interesit përbën penalizimin për përfituesin që e ka marrë ndihmën në mënyrë të paligjshme.

Normat e interesit që mund të zbatohen kur urdhërohet kthimi i ndihmës së dhënë në mënyrë të   paligjshme

Interes i  thjeshtë dhe i përbërë
Zakonisht, interesi i thjeshtë llogaritet kur përfituesi i grantit nuk e ka përdorur masën e interesit para përfundimit të periudhës, për shembull kur interesi paguhet vetëm në fund të periudhës.
Llogaritja e interesit të thjeshtë kryhet me formulën:
Interesi = (kapital × norma e interesit × numri i  viteve). 
Ndërsa interesi i përbërë llogaritet në rast se çdo vit (ose periudhë) masa e interesit mund të konsiderohet si e paguar te përfituesi dhe, kështu, i shtohet masës së kapitalit fillestar. Në këtë rast, përfituesi mund të fitojë interes mbi bazën e interesit të paguar për çdo periudhë. 
Llogaritja e interesit të përbërë, për një vit kryhet, me formulën:
Interesi = ëkapital (1 + normën e interesit) Numrin e viteve] – Kapital.
Interesi për lloje të ndryshme ndihme
Në praktikë, lloji i ndihmës së dhënë dhe situata e përfituesit individual mund të ndryshojë nga njëri rast në tjetrin. Në rast se ndihma konsiston në mbikompensim, përfitimi që ndërmarrja ka marrë prej saj mund të asimilohet në një depozitë që, normalisht, mund të tërheqë interesin e përbërë. 
Në rast se ndihma do të ishte një ndihmë për investim lidhur me kostot e pranueshme, ndihma mund të ketë zëvendësuar një burim alternativ financimi, i cili, gjithashtu, mund të përballojë interesin e përbërë me normat  e tregut. 
Në rast se ndihma do të ishte një ndihmë operacionale, do të kishte ndikim të drejtpërdrejtë në pasqyrën humbje-fitim, pra në bilanc, duke krijuar kështu fonde të disponueshme për t’u depozituar. 
Kështu që, pavarësisht nga situatat e ndryshme, dhënia e ndihmës së paligjshme i krijon mundësinë  përfituesit të saj të marrë fonde, në kushte të ngjashme me një  hua të dhënë pa interes për një periudhë afatmesme. Nga ana tjetër, përdorimi i interesit të përbërë  është i domosdoshëm për të siguruar se përparësitë financiare që rrjedhin  nga një situatë e tillë, janë plotësisht të neutralizuara. 
Komisioni informon, gjithashtu, palët e interesuara se për ndihmat rajonale mund të urdhërojë kthimin e ndihmës së dhënë në mënyrë të paligjshme duke zbatuar normën e interesit të përbërë  për të llogaritur ekuivalentin neto të grantit. Në përputhje me praktikat e tregut, llogaritja do të bëhet mbi një bazë vjetore. 

Formulari
i paraqitjes së ankesave lidhur me ndihmat shtetërore të  paligjshme

Palët e treta kanë të drejtë të paraqesin ankesë pranë Drejtorisë së Ndihmës Shtetërore për ndihmat e dhëna në mënyrë të paligjshme ose ndihmat e keqpërdorura. Procedura është e lirë. Por, kur hetohen ankimet dhe merren vendimet përkatëse, Drejtoria e Ndihmës Shtetërore dhe Komisioni i Ndihmës Shtetërore janë të detyruara të respektojnë procedurat e përcaktuara në rregulloren “Për procedurat dhe formën e njoftimit”, të miratuar me vendimin e Këshillit të Ministrave nr.817, datë 28.12.2005.
Formulari kërkon informacionin që duhet t’i paraqitet Drejtorisë së Ndihmës Shtetërore, në mënyrë që të shqyrtohet një ankim me pretendimin e një ndihme të paligjshme. Në qoftë se nuk është e mundur të plotësohen të gjitha seksionet e formularit, ju lutemi jepni arsyet. 
I. Informacion lidhur me personin që bën ankimin
I.1 Në rast se ankimi është bërë nëpërmjet një personi tjetër (një person ose një ndërmarrje), ju lutemi, gjithashtu, të jepni emrin, adresën, fax-in, adresën e e-mail të përfaqësuesit dhe bashkëngjitur provën e shkruar ku parashikohet që përfaqësuesi është i autorizuar të veprojë në emrin tuaj. 
II. Informacion lidhur më dhënësin e ndihmës 
II.1 Dhënësi i ndihmës:
II.2 Niveli në të cilin është dhënë ndihma shtetërore, e supozuar si e paligjshme:
- Pushtet qendror
- Pushtet vendor 
- Të tjera (ju lutemi specifikoni).
III. Informacion lidhur me masën e ndihmës së supozuar  të paligjshme, për të cilën po bëhet ankimi
III.1 Po ankoheni për mundësinë e një skeme ndihme apo për mundësinë e një ndihme individuale?
III.2 Kur është dhënë ndihma e supozuar si e paligjshme, apo kur është zbatuar skema e ndihmës? Sa është kohëzgjatja e skemë së supozuar të paligjshme (në qoftë se dihet)? 
III.3 Në cilin/ët sektor/ë zbatohet ndihma e supozuar?
III.4 Sa është masa e ndihmës së supozuar? Forma e ndihmës së dhënë (hua, grant, garanci, përjashtim apo shtyrje nga taksa etj.)?
III.5 Cila/at ndërmarrje janë përfituese? Në rastin e një skeme, cila/cilat ndërmarrje përmbushin kushtet për marrjen e një ndihme të tillë?
Ju lutemi jepni sa më shumë informacion, duke përfshirë një përshkrim të aktiviteteve të ndërmarrjes/ve përkatëse. 
III.6 Për çfarë qëllimi është dhënë ndihma e supozuar e paligjshme (në qoftë se dihet)?
IV. Baza për paraqitjen e ankimit
Ju lutemi jepni me detaje ku jeni mbështetur për ankimin tuaj, duke përfshirë arsyet pse jeni ankuar, cilat dispozita të ligjit për ndihmën shtetërore mendoni se janë shkelur etj. 
Në qoftë se ndihma e supozuar si e paligjshme ka dëmtuar interesat tuaja tregtare, ju lutemi shpjegoni si.
V. Informacion mbi procedura të tjera
V.1 Jepni në detaje, nëse keni pasur praktika të tjera shkresore me Drejtorinë e Ndihmës Shtetërore (në qoftë se është e mundur, kopjet e korrespondencës).
V.2 Jepni në detaje, nëse keni pasur praktika të tjera shkresore për këtë çështje me autoritetet e tjera  (p.sh.: ministri, organe të qeverisjes vendore, prefekturë, bashki etj.). Nëse është e mundur, bashkëngjitni kopje të korrespondencës.
VI. Dokumentet mbështetëse
Parashtroni çdo dokument ose provë që është paraqitur në mbështetje të ankimit, dhe bashkëngjitni kopjet përkatëse. 
VII. Sekreti
Theksojmë se për të respektuar të drejtën e mbrojtjes së dhënësit e ndihmës lidhur me çështjen, Drejtoria e Ndihmës Shtetërore dhe/ose Komisioni i Ndihmës Shtetërore mund të zbulojnë te dhënësi identitetin tuaj dhe çdo dokument mbështetës, ose përmbajtjen e tyre. Në rast se nuk doni që identiteti juaj, dokumentet mbështetëse, ose çdo  informacion tjetër të zbulohet, ju lutemi tregojeni këtë qartë, duke paraqitur me saktësi pjesët e çdo dokumenti, për të cilat duhet ruajtur sekreti dhe jepni arsyet tuaja. 
Formulari i plotësuar duhet të dërgohet në adresën e mëposhtme:

Ministria e Ekonomisë, Tregtisë dhe Energjetikës
Drejtoria e Ndihmës Shtetërore
Bulevardi “Dëshmorët e Kombit” nr. 2
Tiranë
Vendi, data dhe firma e ankuesit 


